
27.
[bookmark: _Hlk158724596]Par ciema “Kancersili” Tīnūžu pagastā, Ogres novadā nosaukuma maiņu

Ciems “Kancersili” izveidots izstrādājot detālplānojumu 2005. gadā. Detālplānojums “Lielkancersili” apstiprināts ar Ikšķiles novada domes 2005. gada 18. maija lēmumu Nr. 8/18 “Par detālplānojuma “Lielkancersili” apstiprināšanu”. 
[bookmark: _GoBack]2026. gada 16. aprīlī Ogres novada pašvaldībā (turpmāk – Pašvaldība) saņemts SIA “Stila aģentūra”, reģistrācijas numurs 40003898242, iesniegums (reģistrēts Pašvaldībā ar Nr. 2-4.1/2148) (turpmāk – Iesniegums) ar lūgumu mainīt ciema “Kancersili” Tīnūžu pag., Ogres nov., nosaukumu uz “Muižkalni”.  
SIA “Stila aģentūra” īpašumā ir lielākā daļa nekustamo īpašumu ciemā “Kancersili”. Saskaņā ar SIA “Stila aģentūra” sniegto informāciju esošais ciema nosaukums "Kancersili" vairākiem potenciālajiem iedzīvotājiem un nekustamā īpašuma interesentiem rada nevēlamas asociācijas. Nosaukuma fonētiskā līdzība starptautiski lietotajam vārdam "cancer" nereti rada neizpratni par vietvārda izcelsmi un neveicina pozitīvu teritorijas uztveri. Šādi apsvērumi vairākkārt ir izteikti  saziņā ar potenciālajiem iedzīvotājiem un projekta attīstības procesā.  Vienlaikus piedāvātais nosaukums "Muižkalni" ir latviskas cilmes vietvārds, kas labāk atbilst Latvijas vietvārdu tradīcijām un valsts valodas lietojuma principiem publiskajā telpā. Tas ir viegli uztverams, skaidri izrunājams un organiski iekļaujas apkārtnes vietvārdu sistēmā.
Ir noskaidrots Tīnūžu pagasta iedzīvotāju padomes viedoklis par ciema nosaukuma maiņu.  Padome neatbalsta ciema nosaukuma maiņu, jo vēsturiskais nosaukums ir daļa no novada un Latvijas vēstures.  Vienlaikus jāņem vērā, ka ciems Kancersili tika izveidots 2005. gadā, sadalot īpašumu “Lielkancersili” lauku teritorijā. Līdz ar to ciema teritorija nav veidojusies vēsturiska ciema vai citas senākas apdzīvotas teritorijas vietā. Tādēļ vietvārda maiņa pati par sevi neradītu būtisku ietekmi uz kultūrvēsturiskā mantojuma saglabāšanu, jo tiktu mainīts salīdzinoši nesen izveidotas administratīvās vienības nosaukums, nevis vēsturiski izveidojušās apdzīvotas vietas apzīmējums.
Saskaņā ar  Administratīvo teritoriju un apdzīvoto vietu likuma 11. panta otro daļu nosaukumus ciemiem un mazciemiem piešķir un minētās apdzīvotās vietas pārdēvē attiecīgā novada dome. 
Atbilstoši Ministru kabineta 2012. gada 10. janvāra noteikumiem Nr. 50 “Vietvārdu informācijas noteikumi” 21. punktam  ciemiem un viensētām oficiālos vietvārdus un oficiālos paralēlnosaukumus piešķir, vietvārdu statusu maina un rakstības formu precizē attiecīgās pašvaldības dome, pamatojoties uz Valsts valodas centra atzinumu.
Valsts valodas centrs 2026. gada 14. maijā ir sniedzis pozitīvu atzinumu Nr. 1-16.1/274 “Par oficiālā vietvārda maiņu”.  
2026. gada 15. jūnijā no SIA “Stila aģentūra” saņemts ziņojums par zemes īpašnieku aptauju par ciema nosaukuma maiņu uz “Muižkalni”, atbilstoši kuram 98% zemesgabalu īpašnieki ir par nosaukuma maiņu uz “Muižkalni”.   
 Atbilstoši Ministru kabineta 2021. gada 29. jūnija noteikumu Nr. 455 “Adresācijas noteikumi” 53.2. punktam Valsts adrešu reģistra informācijas sistēmā reģistrē informāciju par ciemu nosaukumiem, pamatojoties uz pašvaldības pieņemtu lēmumu.
Ņemot vērā minēto,  pamatojoties uz Administratīvo teritoriju un apdzīvoto vietu likuma 11. panta otro daļu, 13. panta ceturto daļu, Ministru kabineta 2012. gada 10. janvāra noteikumu Nr. 50 “Vietvārdu informācijas noteikumi” 21. punktu, Ministru kabineta 2021. gada 29. jūnija noteikumu Nr. 455 “Adresācijas noteikumi” 2.5., 8.3. apakšpunktu, 10. punktu, 53.2. apakšpunktu, Paziņošanas likuma 11. panta otro daļu, Valsts valodas centra 2026. gada 14. maija atzinumu Nr. 1-16.1/274 “Par oficiālā vietvārda maiņu”,

balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Jānis Iklāvs, Jānis Siliņš, Kārlis Ansons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Sarmīte Ozoliņa), "Pret" – 1 (Uldis Skudra), "Atturas" – 2 (Kārlis Avotiņš, Santa Ločmele), "Nepiedalās" – nav,
Ogres novada pašvaldības dome NOLEMJ:

1. Mainīt ciema “Kancersili” Tīnūžu pagastā, Ogres novadā nosaukumu uz “Muižkalni”.
2. Uzdot Ogres novada pašvaldības Centrālās administrācijas Attīstības un plānošanas nodaļas telpiskajam plānotājam nodrošināt lēmuma publicēšanu oficiālajā izdevumā “Latvijas Vēstnesis” un informēt par pieņemto lēmumu nekustamo īpašumu īpašniekus, kuru īpašumu adreses skar ciema nosaukuma maiņa.
3. Uzdot Ogres novada pašvaldības Centrālās administrācijas Kancelejai nosūtīt lēmumu Valsts zemes dienestam.
4. Uzdot Ogres novada pašvaldības Centrālās administrācijas Komunikācijas nodaļai nodrošināt informācijas par lēmumu publicēšanu Ogres novada pašvaldības oficiālajā tīmekļvietnē www.ogresnovads.lv un Ogres novada pašvaldības informatīvajā izdevumā “Savietis”.
5. Kontroli par lēmuma izpildi uzdot Ogres novada pašvaldības izpilddirektoram.

Lēmumu var pārsūdzēt viena mēneša laikā no tā spēkā stāšanās dienas Administratīvajā rajona tiesā attiecīgajā tiesu namā pēc pieteicēja adreses (fiziskā persona - pēc deklarētās dzīvesvietas, papildu adreses vai nekustamā īpašuma atrašanās vietas, juridiskā persona - pēc juridiskās adreses).

Saskaņā ar Administratīvā procesa likuma 70. panta pirmo daļu, lēmums stājas spēkā ar brīdi, kad tas paziņots adresātam.


(Sēdes vadītāja,
domes priekšsēdētāja A. Kraujas paraksts)

